ขยายเวลาขึ้นทะเบียนชาวนารอบ 2 ใน 14 จว.
ครม. ไฟเขียวขยายเวลาขึ้นทะเบียนเกษตรกรปลูกข้าวรอบ 2 ให้ชาวนา 14 จังหวัด ออกไปถึง 15 เม.ย.นี้
7 เม.ย. 2553

ครม. ไฟเขียวขยายเวลาขึ้นทะเบียนเกษตรกรปลูกข้าวรอบ 2 ให้ชาวนา 14 จังหวัด ออกไปถึง 15 เม.ย.นี้
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบให้ขยายเวลาการขึ้นทะเบียนเกษตรกรที่ปลูกข้าวรอบที่ 2 ในพื้นที่ภาคกลาง และภาคเหนือตอนล่าง รวม 14 จังหวัด ออกไปจนถึงวันที่ 15 เม.ย. นี้ จากเดิมที่กำหนดให้สิ้นสุดในวันที่ 20 มี.ค. 53 เนื่องจากมีเกษตรกรบางรายติดภารกิจไม่สามารถมาขอขึ้นทะเบียนเกษตรกรได้ทันตามเวลาที่กำหนด และยังมีเกษตรกรอีกส่วนหนึ่งยังไม่ได้ขึ้นทะเบียน ทำให้เกษตรกรทั้ง 2 กลุ่มไม่สามารถเข้าร่วมโครงการประกันรายได้ของเกษตรกรได้
นอกจากนี้ครม.ยังรับทราบความก้าวหน้าในโครงการแทรกแซงตลาดรับซื้อข้าวเปลือกปี 52/53 ตามที่กระทรวงพาณิชย์รายงาน โดยการดำเนินการรับซื้อข้าวเปลือก ตั้งแต่วันที่ 24 ก.พ.- 31 มี.ค. 53  ได้เปิดจุดรับซื้อรวม 22 จังหวัด 83 จุด นั้นได้เข้าไปรับซื้อแล้ว 21 จุดใน 8 จังหวัด รวม 2.95 หมื่นตัน ขณะที่ราคาข้าวเปลือกหอมมะลิในช่วงวันที่ 22-31 มี.ค. 53 มีราคาตันละ 1.35 -1.43  หมื่นบาท ข้าวเปลือกปทุมธานี ตันละ 1.05 -1.1 หมื่นบาท ข้าวเปลือกเจ้าตันละ 8,300-9,500 บาท